Nóg goeie nuus vir motoristeArgieffoto (Foto: Activ-Michoko, Pixabay) Motoriste kan in Februarie nog ŉ daling in brandstofpryse te wagte wees – dít nadat brandstof reeds begin Januarie effe minder gekos het vergeleke met Desember. Die Automobiel Assosiasie (AA) het in ŉ verklaring gesê gebaseer op die middel-van-die-maand, ongeouditeerde brandstofprysdata wat deur die Sentrale Energiefonds uitgereik is, blyk dit dat daar verligting op motoriste wag. “Die rand-dollar wisselkoers het die afgelope tyd een van sy laagste tydperke van handel gehad. Dit het verhandel in ŉ baie nou band tussen R12,30 en R12,40 teen die Amerikaanse dollar sedert die laaste week van Desember, wat welkome stabiliteit meebring,” lui die verklaring. Die AA het ook genoem dat die internasionale pryse van petrol en diesel oor dieselfde tydperk stabiel was, hoewel dié pryse in die tweede week van Januarie effens gestyg het. “Die huidige data voorspel dat petrol ongeveer 41c per liter minder sal kos, terwyl die dieselprys met ongeveer 23c per liter sal daal en paraffien met 26c. Die voortgesette stabiliteit van brandstofpryse in 2018 sal grootliks afhang van politieke en ekonomiese faktore wat Suid-Afrika se aanloklikheid vir beleggers sal beïnvloed.”